LidanRubinov/Halacha-QA huggingface dataset:
שאלה: תורה מה?: ראיתי את תשובתך לגבי "האם להחזיר בתשובה אם אתה בעצמך מתחזק" וחשבתי שאתה האדם המתאים לענות לשאלתי. שאלתי קצת קשה, כי מצד אחד אני מאמין בשם ומצד שני יש לי ספקות לגבי הטענה שהתורה נכתבה בידי משה מפי השם, אתן דוגמאות: מדובר בתורה על יחסים אסורים בתוך המשפחה, אך מה לגבי יחסים האמורים להיות אסורים באופן כללי לדוגמה ניצול מיני של ילדים ונשים אשר אין להם קשר משפחתי אל האדם הנתון, ומה לגבי העובדה שהעבדות לא נאסרה לחלוטין מלכתחילה? הרי מדובר בניצול של אנשים ואם מדובר בנעשה ונשמע שהרי לפי הגיון זה השם אינו צריך להתחשב במוסכמות חברתיות שהיו אז, אלא לאסור מפורשות את העבדות!, גם יש לי שאלה לגבי הציווי "אל תנאף", מדוע מדובר רק לגבי האישה במידה והיא נשואה והגבר נחשב לנואף רק אם בגד עם אישה נשואה, שהרי השם מוכן ששמו ימחק במים למען בית, ורוב הנישואין שנכשלו והסתיימו בגירושין היו באשמת גברים שבגדו בנשותיהם ולאו דווקא עם נשים נשואות? על ההקשבה ו
תשובה: לך, ודאי שהתורה כולה ניתנה לנו מפי משה רבנו. ולמרות שיש לנו שאלות וקושיות אין החיסרון תלוי בתורה או במשה רבנו אלא בנו שלא למדנו מספיק ועדיין לא ירדנו לסוף דעתה של תורה, להבין את ההגיון שבמצוותיה. ולשאלותיך, למרות שהנושאים שהעלת בשאלותיך דורשים אריכות אנסה להסביר בקצרה: ודאי שהתורה אוסרת ניצול מיני מכל סוג שהוא. ואסור לאדם לכפות את עצמו על שום אדם אחר, לא ילדים ולא ילדות ולא נשים. והחמירה התורה במי שכופה עצמו על אחרים והשוותה בין אונס לבן רצח והתירה להציל את הנאנסת בנפשו של האונס. ובכלל אסור לאדם להיות בקשר מיני עם אישה שאינה אישתו, וזהו דבר פשוט. אלא שבנוסף לאיסור הפשוט הוסיפה התורה לאסור גם עריות בתוך המשפחה מפני שהם נמצאים בקרבתו של אדם ויכולים להגיע לאיסור לא מתוך כפייה אלא מרצון ובאה התורה לגדור גם פירצה זו. ולעניין העבדות: יסוד גדול הוא לא לקפוץ לרמה מוסרית שהציבור עדיין לא מוכשר לקבלה, מפני שציבור שנדרש לעמוד ברמה מוסרית שאינה מתאימה לו לא רק שאינו מתקדם מבחינה מוסרית אלא אפילו נסוג ויורד מרמת המוסרית שכבר קנה לעצמו. התעלמות התורה מן העבדות לא הייתה גורמת להפסקת הניצול של בני אדם אלא להדרדרות במצבם של העבדים שלא היה מי שידאג להם. פעמים שירדה התורה לסוף דעתו של אדם ולימדה שעדיף להתיר דבר שגורם נזק מועט מלאסור איסור שלא ישמר ואז יגרם נזק גדול. אילו הייתה התורה אוסרת את העבדות מכל וכל לא היה הצו הזה נשמר (כפי שרואים בתנ"ך שבתקופות מאחרות יותר שלא שמרו את מצוות העבדות) ולא היה מי שישמור על זכויות העבדים. התורה למעשה ביטלה את העבדות בכך שאמרה שגם מי שיש לו עבד מחוייב לשמור על זכויותיו הבסיסיות. המציאות היא שיש בעולם חזקים וחלשים, עשירים ועניים, טבע האדם הוא שהחזק שולט על החלש. מציאות זו לא תשתנה בין אם נתיר את העבדות ובין אם נאסור אותה. שאלת העבדות אינה תלויה בהיתר התורה או באיסורה. השאלה החשובה היא כיצד ניתן להועיל לאותם חלשים ששליטי החברה ועשיריה רוצים לנצל אותם. והניסיון ההיסטורי מלמד שהגבלת העבדות תורמתיותר לשמירה על העבד מאשר התעלמות ממצוקת העבד (גם אם התעלמות זו היא בצורה של איסור העבדות). הציווי לא תנאף נוגע באישה נשואה דווקא מפני שהנואף לא רק בוגד באישתו אלא גם הורס את משפחת האישה הנשואה. ואיסור גזילת אישה חמור מאוד בעיני התורה. מכל מקום גם עם אישה שאינה נשואה אסור לאדם להיות ואפלו להתייחד איתה אסרו חכמים. אומנם קיצרתי ביחס לשאלות כבדות משקל כאלה, אך אקוה שיספיק.
שאלה: שיתוף נשים באמירת תהילים ביום השנה: כשהמשפחה עולה לקבר ביום השנה, האם מותר לנשים להשתתף באמירת פרקי התהילים על הקבר של קרוב משפחתן אמא אבא או שרק גברים יקראו את התהילים?
תשובה: כן, בודאי שיכולות.
שאלה: הזכרת שם השם בתפילה אישית: 1. האם מותר להזכיר את שם השם ו"אלו-הים" בתפילה או בקשה אישית שלא כתובה בסידור, למשל להצלחה במשהו או לרפואה וכדומה? 2. אם כן, האם ראוי לעשות כך או האם עדיף לאמר "השם" או "אלוקים"?
תשובה: בדרך תפילה ובקשה או שבח אין בעיה לומר את שם ה', ואפשר גם לומר אלוקים עם האות ה"א.
שאלה: ריבית בחשבון החשמל: לכבוד הרה"ג דב ליאור שליט"א. שמתי לב שאולי יש בעיה של ריבית בצורת חישוב הת לחברת החשמל. חברת החשמל איננה מגיעה לבדוק את המונה בכל חודש או חודשיים אלא היא שולחת חשבון על סמך הערכה ואומדן משנים קודמות על הרגלי הצריכה של כל צרכן. לעיתים רחוקות מגיע בודק לבדוק את המצב האמיתי של המונה כדי להתחשבן על כל הקוט"ש שטרם נגבו מן הצרכן. הבעיה היא שתעריף החשמל משתנה בכל כמה חודשים ובדר"כ הוא מתייקר לפיכך יוצא שחברת החשמל מתחשבנת במועד מאוחר יותר, שבו התעריף גבוה יותר, וזה ממש אבק ריבית (שהרי הוא דרך מכר) שבגלל שממתין לו את החשבון גובה ממנו יותר. לפיכך אשאל ממעכת"ר, האם יש לחוש לאבק ריבית כמו שהעלנו לעיל וממילא יש חובה על כל צרכן לעדכן את חברת החשמל בתום כל חודש או חודשיים במצב המונה או שמא אין בזה איסור? אם אין בזה איסור, מאוד אודה את מעכת"ר אם יואיל להסביר מדוע.
תשובה: אין פה בעיה של ריבית. החברה גובה מה שמגיע לה ע"פ השתנות המחירים והשימוש ואין בכך ריבית. אם כבר יש בעיה של גזל, וצריך לבדוק אם אכן כך היא הגביה ולא באופן דיפרנציאלי לפי כל חודש.
שאלה: מסיבת אירוסין בשלושת השבועות: האם מותר לערוך מסיבת אירוסין ב-3 השבועות, למרות שהוורט כבר היה לפני 3 השבועות?
תשובה: ללא ריקודים או מוסיקה עליזה.
שאלה: כרטיס טיסה - למי שייכת ההנחה: אני נוסע לעבוד לתקופה בחו"ל ומקבל כרטיס טיסה, במחיר סטנדרתי. (כך אני מניח, מעולם לא נשאלתי למה מחיר הכרטיס הינו כזה או אחר). אני, בקשרי הטובים ועקב היותי "חבר של כבוד" בסוכנות הנסיעות, משיג כרטיס מוזל ביותר. (גם כרטיסים לנסיעות שאינן לעבודה ואינן משולמות לי אני קונה דרכם), תוך כדי כך שאני מוכן לוותר על נוחות הגיונית כמו להשקים קום וכן זמן המתנה קצר מאוד בין טיסה לטיסה. וכן לא טס באל-על שהיא חברה יקרה מאוד עקב סידורי הביטחון שלה. הדבר כאמור מוזיל לי את הטיסה. מאמץ זה אני עושה בשביל עצמי! לו היה מתברר לי כי כל המאמץ וההטבה שאשיג לעצמי תגולגל על מטיבי הרי שהייתי הולך בדרך המלך ללא כל מאמץ מצידי קונה את הכרטיס במחיר הסטנדרטי והסביר. ואולי אפילו הייתי קונה אותו בכל מקום ולא אצל הסוכן שלי שאצלו יש לי את ההטבות. אינני "חוגג" עליהם ז"א קונה כרטיס יקר מאוד כי הם משלמים בכל מקרה אלא כאמור במחיר סטנדרטי. תוך מחשבה שאת ההנחה אני משיג לעצמי וכך מרוויח עוד כמה שקלים. נכון אני נוהג?
תשובה: אתה נוהג נכון ורשאי להנות מההנחה שאתה מקבל. ת הטיסה הוא חלק מהוצאות העבודה שמשלם המעביד, הוא מעוניין שתטוס ומקציב לכך סכום כסף ואם ישנם רווחים צדדיים הם שייכים לך. (בשונה משליח של אדם שרווח צדדי הנלווה לשליחות שייך גם למשלח ולפעמים רק לו, עיין בחו"מ קפג,ה-ז). מצאנו בגמרא 2 מקרים דומים לכך. בגמרא מסכת ב"מ פרק השוכר את הפועלים צב,ב לגבי היתר אכילת פועל בשעת מלאכתו משל בעה"ב האם יכול לתת לאשתו ולא לאכול בעצמו. ואף שנפסק בחו"מ שלז,טז שלא יתן לאשתו משום שזכות האכילה היא זכות מיוחדת שניתנה לפועל ולא לאחרים, מכל מקום הסובר שמותר לתת לאישתו הוא משום שהיתר האכילה הוא חלק מתנאי העסקתו והפועל יכול לעשות מה שירצה במה שמגיע לו. ועוד מצינו בכתובות קא,ב לגבי אדם שהתחייב מזונות לאשתו ששם אין החיוב דווקא מזונות בפועל ויכולה לתבוע ממון כלומר מותר לה לנצל כראות עיניה את הזכויות שחייבים לה, וע"ש בדברי הריטב"א וכן כתב הב"י בחו"מ סימן ס בשמו. הרב חגי וייסמן
שאלה: חוזה שכירות דירה: מצאתי דירה לשכירות ויצרתי קשר עם בעל הדירה. ישבנו וסגרנו חוזה על סכום של 3800 שקלים. את החוזה סגרנו שבוע לפני כניסתי לדירה, הכל היה חתום וסגור. כעבור יומיים מתקשר אליי בעל הדירה ואומר לי תשמע החוזה הזה לא מתאים לי אני רוצה תוספת של עוד 150 שקלים ואם לא החוזה מבוטל, ויש לי שעתיים להחזיר לו תשובה מה אני רוצה לעשות ואם לא הוא עושה חוזה עם מישהו אחר שרוצה את הדירה. אני לא ידעתי מה לעשות והלכתי לביתו של בעל הדירה והוא טען שאני לחצתי אותו ולא מתאים לו הסכום שסגרנו. אמרתי לו תשמע אתה חתמת חוזה איתי ואם לחצתי אותך יכולת לא לחתום חוזה וחתמת זה נגמר. והוא אמר לי שלא מעניין אותו כלום או שאני מוסיף כסף או שהוא לא נותן לי את המפתח של הדירה. אני לא ידעתי מה לעשות כי הייתי צריך לעזוב את הדירה שגרתי בה אז התווכחתי איתו ובסוף הגעתי איתו להסכמה, שלא מרצוני, על חצי מהסכום הנוסף שהוא דרש,כלומר, 75 שקלים. ולא חתמתי על שום דבר, הכל בעל פה. לא היה לי ברירה כי הייתי חייב לעזוב את הדירה שלי תוך שבוע וזה בעיה למצוא דירה בשבוע באיזור מסויים בירושלים. כאשר נכנסתי לדירה חודש ראשון, שילמתי גם את התוספת וחודשים הבאים לא שילמתי את התוספת רק מה שנחתם בנינו בחוזה ואמרתי לו שאני אשאל רב מה לעשות, כי סך הכל הוא רימה אותי. הוא ידע שאני לחוץ לדירה ועשה לי תרגיל או שאתה מוסיף או שאין מפתח ואני הסכמתי בעל פה בלי שום חתימה בלית ברירה, כי אם לא הייתי מסכים לא הייתי מקבל את המפתח מה עליי לעשות?
תשובה: א. חתימת חוזה השכירות היא פעולת הקניין הגומרת את מעשה ההשכרה, ומאז ואילך שני הצדדים מחוייבים זה לזה על פי התנאים בחוזה, ואינם יכולים לשנות באופן חד צדדי. לכן, אין המשכיר יכול לכפות עליך לשלם יותר, ומה עוד שאף הסכמתך לשלם יותר הייתה בדיבור בלבד ללא פעולת קניין או חתימה בכתב. ב. מה שנותר לדון הוא על התוספת שכבר שילמת בחודש הראשון, ולמעשה המשכיר אינו חייב להחזיר לך את התוספת. הנימוק לפסק: יתכן שידעת שאינך חייב על פי ההלכה, ונתת לו כדי שיתן לך "שקט" בחודש הראשון, ונחשב שנתת לו 'מתנה'. וגם אם לא ידעת שעל פי ההלכה אינך מחוייב לתת לו, הרי שזו מחילה בטעות, והדבר נתון במחלוקת הפוסקים האם נחשבת מחילה, ובספק לא ניתן להוציא ממי שהכסף כבר מוחזק בידו. הרב ניר אביב
שאלה: חזן העלול לצער אחרים: כבר שנה וחצי מישהו לא מדבר איתי, למרות שלא עשיתי לו שום דבר רע. האם מותר לי להיות חזן ולקרוא בתורה אע"פ שהדבר יגרום לו צער? האם אני צריך לבקש סליחה על משהו שלא עשיתי? ומה אפשר לעשות שנה וחצי אחרי? (אולי זה מאוחר מדי?)
תשובה: תמיד טוב להתפייס אע"פ שאתה חושב שלא עשית לאותו אדם כלום, מ"מ כיון שהוא מקפיד עליך טוב שתתפייס עימו. ובמידה שאדם מודד כך מודדים עימו, אם תתפייס עם אדם שלטענתך לא עשית לו כלום גם הקב"ה יתנהג עמך באותה הדרך. ולגבי להיות חזן, אם הדבר בא רק מצידו ואתה אינך מקפיד עליו כלום, נראה לי שאין בעיה לעלות לש"ץ.
שאלה: הכשרת תבניות תנור: בתי, שעומדת להינשא, קיבלה תנור משומש ששימש אנשים שאפו בתבניות התנור גם מאכלי בשר וגם חלב, אמנם לא במגע ישיר עם התבנית אלא עם שקית קוקי או נייר פרגמנט. האם ניתן להכשיר את התבניות, אם כן, כיצד? האם הכשרת התנור היא כמו במעבר בין בשר לחלב?
תשובה: באופן כללי, תבניות, כיון ששימושם ע"י אש ממש, אופן הכשרתם הוא ע"י ליבונם, דהיינו לשורפם באש עד שיהיו אדומים, וכיון שאין הדבר כ"כ מעשי שיהיו אח"כ ראויים לשימוש לכן לדעתי טוב לקנות תבניות אחרות.
שאלה: תחנון ביום שמחה פרטית: האם אומרים תחנון ביום הולדת (לעצמי?) ואם אני ש"ץ?
תשובה: אומרים תחנון ביום הולדת, ואפילו ביום בר מצווה.
שאלה: התחלת לימוד בחופש: אני תלמיד בישיבה תיכונית ואני נורא מתלבט איזה ספרים כדאי לי להתחיל ללמוד בחופש. הרב יוכל בבקשה להביא לי ספרים חשובים ללימוד בנושאים: אמונה, מוסר והלכה. אני לא כ"כ חזק בגמרא עם איזה מסכת כדאי להתחיל להתחזק בה?
תשובה: בהלכה כדאי מאוד ללמוד את ספריו של הרב אליעזר מלמד "פניני הלכה", בהם מסוכמות ההלכות עם מקורותיהם בהסברה בהירה וקולחת. כדאי גם ללמוד את הספר "מסילת ישרים" שיש בו הדרכות כיצד לבנות את האישיות של האדם. בגמרא כדאי להתחיל במסכת תענית (שהיא גם קשורה לימים שאנו מתקרבים אליהם - שלושת השבועות) וגם אפשר ללמוד אותה בקלות יחסית. והעיקר הוא לקבוע עת קבוע ללימוד כי ההתמדה עיקר גדול בהצלחה בלימוד.
שאלה: שיעורי ריקוד בשלושת השבועות: האם מותר ללכת לשיעורי ריקוד (המלווים במוסיקה) בשלושת השבועות?
תשובה: אין רוקדים בין המצרים. האם אין זמן אחר ללמוד ריקוד מלבד בימים אלו?
שאלה: לישון בבית עם קבוצה מעורבת: יש לי חברה שארגנה שבת אצלה בבית והאחים שלה (שהם בגיל שלי) ישנים בבית, וההורים לא נמצאים.האם מותר לי לישון באותו בית?
תשובה: תמיד העירבוב בין בנים ובנות, ובמיוחד בלילות כאלו שההורים אינם בבית וישנים בנים ובנות אפילו בחדרים נפרדים אך כל הפעילות מעורבת, אינה טובה מבחינה הלכתית ולכן יש להמנע מכך.
שאלה: ליקר-יין "דובונה": האם ליקר בעצם מין יין כזה ששמו הוא "דובונה" "dubonnet" כשר?
תשובה: לא ידוע.
שאלה: משקפיים מום בכהנים - המשך: בהמשך לתשובת הרב שמשקפיים אינם מום אך אין לשים משקפיים בזמן העבודה במקדש, האם הכהן יכול לשים עדשות? אם לא, כהן שהמספר שלו גבוה, יוכל לעבוד למרות שלא רואה טוב או שכדי שהוא יוכל לעבוד הוא יצטרך לעשות ניתוח?
תשובה: כן, הכהן יכול לשים עדשות כי אינם בגד וחציצה. ניתוח אינו מום הפוסל בכהונה, כמו שאם יש לאדם דלקת או יד נפוחה וכדומה אין זה מום. רק מום שנראה ובולט כמו יד שבורה וכדומה.
שאלה: שחרית ללא שחרית: אם אני מגיע מאוחר לבית הכנסת בתפילת שחרית וכן ערבית ומנחה והציבור כבר בתפילת לחש ויש חשש שעד שאומר את כל פסוקי דזמרא ואתחיל תפילת לחש כבר יתחילו חזרת הש"ץ או קדיש. האם יש היתר להתפלל מיד שמונה עשרה ללא אמירת ק"ש ופסוקי דזמרא וללא הנחת תפילין ולאחר מכן אשלים?
תשובה: אם הציבור בתחילת תפילת העמידה, בערבית ומנחה יש להצטרף לציבור ולהשלים לאחר מכן את התפילה. בשחרית לא ניתן להצטרף לציבור ויש להתחיל מהתחלה אף שתתפלל ביחידות.
שאלה: קניית רהיטים יד 2 בשלושת השבועות: 1. מתי מברכים שהחיינו על קנית ריהוט, בשעת קניין או שימוש ראשון? 2. מתשובות קודמות באתר הבנתי שהבעיה לקנות דברים בשלושת השבועות נובעת מהמנהג שלא לברך שהחיינו. האם ניתן מלכתחילה לקנות ולא להשתמש ולא לברך עד אחרי תשעה באב (בריהוט, למשל, כשלא גרים עדיין בבית שמרהטים ויעברו אליו רק לאחר ט באב)? 3.אם לא ראוי, במקרה דוחק (כגון:החופשה השנתית מהעבודה יוצאת בשלושת השבועות וקנית רהיטים בזמן אחר תחסר את ישוב הדעת והזמן ועלולה לבוא לידי ביטוי בהפסד כספי ובקשיים נוספים -זה המקרה שלי), האם ניתן להקל?
תשובה: 1. יש בכך 2 שיטות. לפי שיטת מרן המחבר מברכים בשעת קניין הכלים החדשים, שאז יש לאדם שמחה, אך לפי שיטת יהודי אשכנז מברכים בזמן שאדם מתחיל להשתמש בו, ולכן כל עדה תנהג לפי המסורת שלה. 2. המחבר כותב שבשלושת השבועות יש להמנע לברך שהחיינו. הגר"א חולק על זה ומוכיח מכך שכתוב שאבל מברך כששומע על פטירת קרובו שתי ברכות: "ברוך דיין האמת" על שמועת הפטירה, ו"שהחיינו" על הירושה שנפלה לחלקו. אם כן רואים שאבל מברך שהחיינו. האחרונים מחלקים בין אבילות פרטית שבה מברכים שהחיינו, כי העת עצמה טובה רק לו באופן פרטי קרה אסון, לבין אבילות של כלל ישראל שבה יש להמנע מכך כי העת עצמה אינה טובה לעם ישראל. גדולי האחרונים עושים מעין פשרה ופוסקים שלא לברך שהחיינו בשלושת השבועות אך מתירים בשבתות, ולכן יש להמתין עד שבת ולברך אז.
שאלה: לעבור בית מלון בשבת: אני טס לטיול בחו"ל לכמה ארצות. ביום שבת הקרוב אנחנו עוברים למלון אחר באוטובוס ואני שומר שבת, מה לעשות?
תשובה: אין עצה ואין תבונה נגד ה'. עליך להישאר במלון (אם לא בחדר אזי בלובי) עד צאת השבת. לכל היותר, אתה יכול לאפשר לגוי להעמיס את חפציך על האוטובוס ולהעבירם למלון אחר ואתה תלך רגלית.
שאלה: שינוי שם משפחה של הגבר אחרי נישואין: נישאתי לפני זמן קצר לבחירת ליבי. כעת ברצוני לשנות את שם המשפחה שלי לשם שונה לחלוטין, לא הוספת שם אלא שינוי. האם צריך לשנות את הכתובה? אם כן, איך הדבר אפשרי?
תשובה: מעיקר הדין אפשר להישאר עם הכתובה הקיימת ויש מחמירים להחליפה. הרב דוד בר שלטון
שאלה: מזוזות לעסק: אני עובדת בחברה שהמשרדים שלה ממוקמים במרכז אולם גדול ומסביב יש 3 חדרי ישיבות עם משקופים ודלתות וכ-30 משרדים עם דלתות ומשקופים. בנוסף ישנו מטבח עם שתי יציאות דלתות עם משקופים. בדלת הראשית של המשרד ישנה מזוזה. האם זה חובה שיותקנו מזוזות בכל מקום שיש משקוף ודלת?
תשובה: "בית" בתורה הוא חדר, כל חדר חייב במזוזה.
שאלה: יום צום בקייטנה: אני מדריכה בקייטנה חילונית והשבוע יש צום י"ז בתמוז. מה אני צריכה לעשות, אני חייבת לצום? בהתחשב בעובדה שאני כל היום בשמש וצריכה לשתות הרבה.
תשובה: אם אפשר, קחי חופש ליום אחד או שתבקשי לעבוד בצל ביום הצום.
שאלה: סיום מסכת בשלושת השבועות: ברצוננו לערוך מסיבת אירוסין. הבנתי שבשלושת השבועות אסור לחגוג עם מוסיקה וריקודים. האם מותר לי לחגוג כרגיל (עם מוסיקה וריקודים) במידה ואחד הנוכחים עושה סיום מסכת תוך כדי האירוע?
תשובה: סיום אינו מצדיק מוסיקה ורקודים. הסתפקו במוסיקה שקטה ללא ריקודים.
שאלה: מכת נמלים בביתי: יש בביתי המון נמלים קטנטנות. ממש כמו במכת מצרים הן נכנסות לכל מקום. לקומקום, ללחמים, שזרקתי הרבה לצערי, ומגיעים הדברים לכדי כך שאם אני מחכה עם סלט על השולחן יותר מכמה דקות הן כבר קופצות פנימה לרוטב. מדובר בנמלה אחת או שתים אבל עדין זו סכנה. כמה שאני מנסה להלחם בהן טרם הצלחתי למגר את התופעה. החשש שלי זה כמובן מאכילת נמלה בשגגה. אני משתדלת לבדוק כל דבר היטב, אולם מי יודע. מה עלי לעשות מלבד מה שכבר עשיתי (נסיון לחסל אותן ולבדוק כל דבר בשבע עיניים)? מה הנזק הרוחני שבאכילת נמלה בשוגג? ואיך וכיצד ניתן לכפר? (למרות שראיתי תשובה לשאלה דומה ונאמר לאכול לחם ומים במשך יום. אבל אני לא שקטה).
תשובה: צריך להגדיר את המצב. אם את מסוגלת להגיע לסלט, למשל, שנקי מנמלים, היות והיה תחת השגחה והיות וכעת לא רואים בו שום נמלה, אזי אין שום סיבה שלא לאכול את הסלט ואין שום סיבה לחשוש לאחר מכן. אם המצב הוא כל כך גרוע שיש סיכוי סביר שאוכלים נמלים, כדאי למצוא מהר פתרון רציני  הדברה משמעותית ביותר, שבכל מקרה חובה לעשות הכי מהר שאפשר  לפני שממשיכים לאכול במקום. אכילת נמלה כרוכה בחמשה איסורי תורה וממילא הנזק הרוחני הוא גדול. אולם כאמור צריך להגדיר את המצב: האם זה שוגג כי יש סיכוי סביר שיש נמלה רק לא ראית אותה וכד', או שבדקת היטב ולא ראית, שאז את אכלת נמלה חלילה, זה לא שוגג אלא אונס. בהצלחה.
שאלה: צפייה בטלוויזיה בשנת אבל: האם מותר לצפות בטלוויזיה בשנת אבל בתוכניות שאינן בידור, כגון: כדורגל וחדשות? אני אבל על מות אבי.
תשובה: אין בזה איסור מצד האבל.
שאלה: לאכול חלבי לאחר ביצה שבחמין: יצא לי בשבת לאכול ביצה קשה שהייתה בסיר של חמין כ-3 שעות. לאחר צאת שבת, כאשר באתי לאכול מאכל חלבי, אמרו לי שיש איסור לאכול ואני צריך להמתין 6 שעות כי זה בחזקת בשרי. האם ככה נוהגים?
תשובה: לפי שיטת חכמי ספרד אין בכך בעיה, כי מרן המחבר כותב שאפילו אם אדם אכל מרק של בשר אך לא אכל בשר ממש - אינו צריך להמתין. יהודי אשכנז לעומת זאת סוברים, שכל דבר שיש בו טעם ממש של בשר הוא בשרי, וכן במקרה שלנו, מאחר והביצה התבשלה עם החמין. וכל זה אם יש טעם של בשר, אבל אם אין טעם של בשר (אפילו אם יש בו טעם של חמין מהקטניות וכדומה אך לא של הבשר) אין צורך להמתין לכו"ע.
שאלה: זמן ברכת הלבנה: עד מתי ניתן לומר החודש את ברכת הלבנה?
תשובה: עד יום שלישי ליל ט"ו בתמוז. בברכת התורה, WWW.Yeshiva.org.il
שאלה: להתפלל כשאין מקום בבית כנסת: אם אין מקום בבית הכנסת ו או הדרך חסומה במתפללים. האם יש להעדיף להתפלל בחוץ או בחדר סמוך (והאם יש דין שונה אם רואים ו או שומעים את הציבור) או עדיף להתפלל במניין אחר?
תשובה: אם אתה עומד בחוץ ומתאים את עצמך לציבור, כלומר, מתחיל עמהם שמונה עשרה - לגביך זה נחשב כתפילה בציבור. למרות שליצור מניין צריך שיהיו עשרה אנשים במקום אחד בלי מחיצות ביניהם אבל כשיש כבר מנין אפשר להצטרף גם מבחוץ. אינך חייב ללכת לבית כנסת אחר.
שאלה: אמירת הפסוק: "כי שם ה.": מה המקור לאמירת הפסוק: "כי שם ה אקרא." לפני תפילת מנחה ומוסף? האם הש"ץ גם צריך לומר זאת בחזרת הש"ץ?
תשובה: המקור הוא מנהג המובא בטור או"ח סימן קיא. הש"ץ לא צריך אך יכול. הרב יאיר וסרטיל
שאלה: לסמוך על כשרויות רבנות: לכבוד הרב אריאל על פי תשובות של הרב הבנתי שאפשר לסמוך על כשרויות של הרבנות. לאחרונה קיבלתי מכתב במייל שעוסק במסעדות ה"מזון המהיר בירושלים חתום ע"י אירגון כושרות שבדק ביסודיות כל מסעדה ומסעדה האם היא כשרה או לא (במידה ולא הם כתבו את הנימוק). בשורה התחתונה כל הכשרויות שהם בהשגחת הרבנות כשרות רגילה אינם כשרים ע"פ דו"ח זה. יש לציין שדו"ח זה נראה יסודי ואמין. כיצד להתיחס לדוחות מעיין אלו? דו"ח זה נעשה לגבי מזון מהיר, מין הסתם אם יערך דו"ח לגבי סוג אחר של מסעדות המסכנות יהיו זהות?
תשובה: צריך לבדוק לגופו כל פרט ופרט בבקורת של כושרות. אולי הנורמות הנדרשות ע"י הרבנות שונות מאלו של כושרות ולכן יש הבדלים ביניהם. אך מכאן ועד הוצאת לעז על הרבנות רחוקה הדרך.
שאלה: איך להתאושש מסיום של קשר פתאומי: נפגשתי עם בחורה טובה. היא כבר כמה שנים בשידוכים וגם אני. היה לנו טוב בפגישות אם כי היא התלבטה בהתחלה. הפגישות נמשכו כחודש, כאשר היה שיפור לטובה. יש ביננו התאמה בהרבה דברים וזו גם דעתה. לפתע אחרי חודש היא הפכה את עורה והפסיקה את הקשר בשיחת טלפון קצרה.התפלאתי מאוד והייתי בהלם גמור. גם מי שעמד עימי בקשר לא הבין כיצד ביום אחד הכל הכל השתנה, וזאת אחרי שחלה התקדמות בקשר ביננו. אני מאוד עצוב, וקשה לי להמשיך עם בנות אחרות. האם לנסות לדבר איתה שוב? איך זה שיש בנות כאלה רעות, שבוררות את כל הבנים? זה המצב גם כאן.
תשובה: אם לדעתך יש עוד סיכוי שתחזרו - כדאי לדבר איתה. ואם לא, או שכבר דיברת והיא אינה מעוניינת - צריך להשלים עם הפרידה. למרות הקושי צריך להשתדל לא לשקוע בכאב אלא לקבל החלטה אמיצה, שאתה נפרד ממנה, רגשית ומחשבתית. ככל שהחלטתך תהיה חזקה יותר כך תחושתך תלך ותשתפר. לא צריך להאשים את כל הבנות. יש הרבה בנות טובות. מוטב להתרכז בלחפש אחרת מלשקוע בגעגועים למי שלא רוצה אותך. בהצלחה.
שאלה: ברכות "על המחיה" ו"בורא נפשות": האם גם את ברכות "על המחיה" ו"מעין שלוש" אפשר לברך עד 72 דקות?
תשובה: כן, וכן בכל הברכות כולם. וכל זה במקרה שאכל רק פרוסה אחת של עוגה, לדוגמא, או שתה כוס אחת של משקה, שאז למרות שהוא תאב לעוד הוא יכול לברך עד 72 דקות, לאחר מכן זה נחשב כבר מעוכל ואין על מה לברך וממילא הפסיד ברכה אחרונה. ואם הוא עוד הוא שבע או רווה מהמאכל או המשקה, אפילו אם עברו שעתיים צריך עוד לברך עליהם.
שאלה: מלאכה בתשעה באב: האם מותר או לא כדאי לעשות מלאכה בתשעה באב?
תשובה: לכתחילה אין לעשות מלאכה לצורך פרנסה בתשעה באב, אך מותר לעשות מלאכה בבית (כמו להדליק חשמל או לשים סיר על האש), כלומר, זה לא איסור מלאכה כמו בשבת אלא רק כדי שלא יסיח את עצמו מן האבילות.
שאלה: י"ז בתמוז ותשעה באב למניקה: בננו השני נולד פג ועבר תקופה מאוד קשה, אשפוזים וניתוחים. ברוך ה היום הוא בן 7 חודשים וממשיך להתחזק. בננו ניזון מהנקה בלבד (כל שעתיים בערך). אציין, כי כאשר הניקה אשתי את בננו הבכור (כשנה וחצי), צמה את כל הצומות במלואם, כך שמשעות הצהריים התמעט החלב ולילד לא היה קל. אשתי מתכננת בע"ה לצום גם השנה את כל הצומות במלואם. האם היא אכן חייבת בכל הצומות? במידה וניתן להקל, האם רצונה לצום הוא מידת חסידות? אם כן הדבר, האם יש מקום למידת חסידות זו, או שטובת התינוק קודמת? (אין כאן פיקוח נפש). ויה"ר שנזכה לחוג את הימים הללו עוד השנה.
תשובה: מידת חסידות אסור לה שתבוא על חשבון התינוק. הצעתי שתשתה הרבה לפני הצום (הוא מתחיל 3.50 לפנות בוקר) ותתחיל לצום. אם היא תרגיש שלתינוק חסר חלב שתפסיק את הצום לגמרי.
שאלה: אישתי מבקשת ממני להביא סרטים לבית: אשתי מבקשת ממני להביא סרט מסויים שיש שמה קטע לא צנוע. אני לא רוצה להביא את הסרט אבל היא רואה את זה כפגיעה בה. היא מבקשת ממני את זה כל יום כבר חודש ואומרת שאני לא אראה את הסרט אבל שאני אביא לה מה לעשות בנידון?
תשובה: עליך להסביר לאישתך שאין כאן דבר נגדה אבל אינך יכול לעשות מעשה המנוגד לאמונתך. אתה יכול להוסיף שאתה מרגיש נפגע מכך שדורשים ממך להביא לביתך דבר שאינך מזדהה איתו, גם אם אתה עצמך לא רואה אותו, מכל מקום הוא נמצא בבית ובני הבית מודעים לעצם קיומו אצלך בבית. אומנם אם אשתך הייתה מביאה את הסרט בעצמה, ורואה אותו לבדה, אולי היה מקום להתעלם ולא להפר בית בגלל זה אבל לשלוח אותך להיות שותף ולהביא את הסרט זו כבר פגיעה בך. סוף דבר חזור שוב ושוב על תחושתך שהדבר מנוגד לאמונתך ולכן אין רצונך שאישתך תכפה עליך לעשות דברים הסותרים את אמונתך. נסה לפצות אותה בדברים אחרים.
שאלה: שבת בחו"ל: בשבוע הבא ב"ה אני טס לבולגריה. אני אשאר שם למשך שבוע, כלומר, כולל שבת. בדקתי את הזמן של העיר אליה אני נוסע וזה אותה שעה כמו פה בארץ. בדקתי גם כן באתר חב"ד מתי נכנסת השבת ומתי היא יוצאת, היא נכנסת שעה אחרי שנכנס פה, למשל כאן נכנס ב:19:30 שם נכנס ב20:30. איך זה יכול להיות אם השעה פה היא בדיוק כמו השעה שם או שאולי אני טועה והשעון העולמי שבדקתי הוא לא טוב?
תשובה: זמן כניסת ויציאתה תלויים בשקיעת השמש במקום בו אתה נמצא. השעון שלנו לא תלוי בשמש ובמיוחד שעון הקיץ המוסיף שעה. יכול להיות ששם השקיעה יותר מאוחרת מאחר והם צפוניים ומערביים יותר מאיתנו.
שאלה: מקלחת בתשעת הימים לאחר פעילות גופנית: אני אשכנזי, משתתף בפעילות ספורט קבוצתית המאורגנת דרך קופת החולים לאנשים הסובלים ממשקל עודף, בליווי מדריך ספורט. הפעילות כוללת הליכה מהירה ומאמץ הגורמים להזעה מרובה. האם מאחר והסיבה לפעילות היא רפואית יהיה מותר לי להשתתף ולהתקלח לאחר הפעילות בתשעת הימים?
תשובה: שטיפת הגוף למטרות היגיניות בצוננים - מותרת.
שאלה: מתנה בר"ח אב: נקבע לי תור לר"ח אב לרופאה שעזרה לי רבות. אני רוצה לתת לה מתנה, אך האם הדבר ראוי בהתחשב בתאריך? יש לציין שאינני יודעת מתי אפגוש בה בפעם הבאה אם בכלל ואין אפשרות לשנות את מועד התור. הרופאה איננה דתיה. שנזכה במהרה לבניין בית המקדש.
תשובה: את יכולה לשלוח לה בדואר.
שאלה: מזוזות במשרד: לאחר קבלת תשובה ממכם על נושא המזוזות במשרד עבודה, הלכתי למנהל הכי בכיר בחברה והתיעצתי עימו לגבי קניית מזוזות לכל החדרים שאין בהם מזוזות, והוא אמר שאפשר לקנות מזוזה לעובד שביקש מזוזה אבל ביקש לא להתחיל לשאול את כולם אם הם רוצים מזוזה. חשוב לציין שהוא בעצמו הביא את המזוזה הראשית של החברה מהבית שלו. אני מצטערת שאני מדברת על אחרים אבל אינני יודעת מה לעשות ואינני רוצה להכשיל את אף אחד.
תשובה: חובת המזוזה אינה על העובד אלא על הבעלים. עובד שרוצה יכול לתרום מזוזה לבעלים.
שאלה: פירות שנה שביעית: לגבי פירות שעדין לא סיימו שנה שביעית- האם תותים נכללים בהם? כיוון שאנו קונים רק יבול נוכרי רציתי לדעת האם זה נגמר או שעלי לחפש יבול נוכרי?
תשובה: א. תותים כבר נגמר מזמן, מכיוון שתות הוא ירק הרי שהולכים לפי הלקיטה. ב. כל הפירות החדשים הם גדולי שמינית. מלבד תפוח עץ חמוץ וקצת זהוב שיש בו עוד מהשביעית. אבל התפוח ענה הוא כבר שמינית. כמו כן, יש עוד תפוזים ואשכוליות של שביעית. אבל שאר הפירות אפשר לקנות ללא ספקות לגבי שביעית, אולם צריך להקפיד על ערלה (מדאורייתא) ותרומות ומעשרות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תחנון וקדושא דסידרא: א) האם אשכנזים אומרים תחנון (שלוש עשרה מידות "ויעבור ה על פניו.) בשחרית, ומה בנוגע למנחה? ב) היכן כתוב שצריך לישב ב"קדושא דסידרא" של שחרית, והאם הדין שונה ממנחה שבשבת או ערבית של מוצ"ש?
תשובה: א. למנהג אשכנז לא אומרים י"ג מידות ורק נופלים אפיים. למנהג ספרד גם אומרים י"ג מידות. ב. כתוב בערוך השולחן בס' קל"ב, וכך הובא גם בבאור הלכה שם, מצד הדין נראה שאין חיוב לעמוד אולם גם אין חיוב לשבת. אולם הובא בשם האר"י שיש לשבת באמירת קדושה דסדרא. באופן בסיסי אין הבדל בין אמירתה לאחר התפלה ולבין אמירה במוצאי שבת.
שאלה: תפילה לאדם שניצל מטביעה בים : איזו תפילה אומר אדם שניצל מטביעה בים?
תשובה: אדם שניצל מטביעה, רח"ל, צריך לברך הגומל בפני מניין של עשרה. כמובן שצריך להודות ממש לה' יתברך, ניתן לעשות זאת ע"י סעודת הודיה או אמירת 'נשמת כל חי' או צדקה וכו' וכו'. בשורות טובות.
שאלה: לונה פארק בשלושת השבועות: האם אפשר ללכת ללונה פארק בשלושת השבועות?
תשובה: אם זה מלווה עם מוזיקה אין ללכת.